b'\n_START_ARTICLE_\nPer-Erik F\xc3\xb6rars\n_START_PARAGRAPH_\nPer-Erik \xe2\x80\x9dP\xc3\xa4rre\xe2\x80\x9d F\xc3\xb6rars (4. lokakuuta 1924 Vaasa \xe2\x80\x93 14. tammikuuta 2011 Helsinki) oli suomalainen iskelm\xc3\xa4laulaja ja viulisti. F\xc3\xb6rars oli mukana Toivo K\xc3\xa4rjen yhtyeess\xc3\xa4 sen kiert\xc3\xa4ess\xc3\xa4 ymp\xc3\xa4ri Suomea 1950-luvulla. F\xc3\xb6rars oli monitaitoinen muusikko: laulamisen lis\xc3\xa4ksi h\xc3\xa4n soitti muun muassa kitaraa, viulua, klarinettia ja kaikkia eri saksofoneja. _NEWLINE_F\xc3\xb6rarsin ensimm\xc3\xa4inen levytys laulajana oli duetto Vieno Kekkosen kanssa: k\xc3\xa4\xc3\xa4nn\xc3\xb6siskelm\xc3\xa4 \xe2\x80\x9dKaksi unista ihmist\xc3\xa4\xe2\x80\x9d levytettiin huhtikuussa 1956. Sit\xc3\xa4 seurasivat vuonna 1957 \xe2\x80\x9dMarianne\xe2\x80\x9d ja \xe2\x80\x9dNaurava kulkuri\xe2\x80\x9d. Parhaiten F\xc3\xb6rarsin levytyksist\xc3\xa4 menestyi \xe2\x80\x9dKerro, kultainen kuu\xe2\x80\x9d, joka oli vuoden 1959 alussa Suomen listakolmosena. Televisiossa F\xc3\xb6rars oli mukana Kuukauden suositut -musiikkiohjelmassa. 1960-luvulla h\xc3\xa4n oli Erkki Melakosken orkesterin laulusolistina yhdess\xc3\xa4 Laila Kinnusen kanssa. H\xc3\xa4nen viimeisi\xc3\xa4 levytyksi\xc3\xa4\xc3\xa4n on \xe2\x80\x9dNiin kuin ruusu\xe2\x80\x9d, jolla h\xc3\xa4n osallistui Suomen vuoden 1963 euroviisukarsintoihin. F\xc3\xb6rars valmistui juristiksi ja toimi 25 vuotta Helsingin raastuvanoikeuden oikeusneuvosmiehen\xc3\xa4 (nyk. k\xc3\xa4r\xc3\xa4j\xc3\xa4tuomari). H\xc3\xa4n istui Helsingin valtuustossa valittuna SDP:st\xc3\xa4.'